Nicolae Ciucă, președintele PNL, a transmis că, în iunie, va lansa cartea „Un ostaș în slujba țării”. Anunțul a fost făcut pe noul său site – nicolaeciuca.ro.
Volumul va apărea la editura RAO, iar Ciucă spune că toate încasările vor fi donate către inițiative caritabile.
Potrivit liderului PNL, cartea nu e despre funcțiile pe care le-a ocupat, ci tratează „gândurile mele despre ce a însemnat tranziția de la om de armată la om politic. Sunt despre viața mea, cea din spatele pupitrului, a microfonului sau a televizorului”.
„Veți vedea în această colecție de gânduri și povești de viață care e crezul meu. Sunt un om cât se poate de simplu, cu credință și frică de Dumnezeu. Îmi iubesc țara și nu uit nicio clipă că jurământul pe care l-am depus, ca ostaș în slujba României, e să îmi apăr patria. Și asta nu se face doar cu arma în mână. Se face cu inima curată și cu gândul că după noi rămân doar lucrurile bune pe care le-am făcut. Oriunde am fi și oricât de tulburi ar fi vremurile pe care le trăim”, a transmis Nicolae Ciucă.